钦定古今图书集成/理学汇编/文学典/第039卷 > 刘昺
## 钦定古今图书集成/理学汇编/文学典/第039卷 > 刘昺

按《魏书》本传：“昺字延明，炖煌人也。父宝，字子玉，以儒
学称。昺年十四，就博士郭瑀学。时瑀弟子五百馀人，
通经业者八十馀人。瑀有女始笄，妙选良偶，有心于
昺，遂别设一席于坐前，谓诸弟子曰：‘吾有一女，年向
成长，欲觅一快女婿。谁坐此席者，吾当婚焉’。昺遂奋
衣来坐，神志肃然曰：‘向闻先生欲求快女婿，昺其人
也’。”瑀遂以女妻之。昺后隐居酒泉，不应州郡之命，弟
子受业者五百馀人。李暠私署征为孺林祭酒、从事
中郎。暠好尚文典，书史穿落者，亲自补治。昺时侍侧，
前请代暠。暠曰：“躬自执者，欲人重此典籍。吾与卿相
值，何异孔明之会。”元德迁抚夷护军，虽有政务，手不
释卷。暠曰：“卿注记篇籍，以烛继昼，白日且然，夜可休
息。”昺曰：“朝闻道，夕死可矣。不知老之将至，孔圣称焉。
昺何人斯，敢不如此。”昺以三史文繁，著《略记》百三十
篇八十四卷，《凉书》十卷，《炖煌实录》二十卷，《方言》三卷，
《靖恭堂铭》一卷，注《周易》《韩子人物志》《黄石公三略》并
行于世。蒙逊平酒泉，拜秘书郎，专管注记。筑陆沈观
于西苑，躬往礼焉。号“元处先生。”学徒数百，月致羊酒
牧犍，尊为国师，亲自致拜，命官属以下，皆北面受业
焉。时同郡索敞、阴兴为助教，并以文学见举，每巾衣
而入。世祖平凉州，士民东迁，夙闻其名，拜乐平王从
事中郎。世祖诏诸年七十以上，听留本乡，一子扶养。
昺时老矣，在姑臧。岁馀，思乡而返，至凉州西四百里
韭谷窟，遇疾而卒，昺六子。

长子僧衍，早亡。

次仲礼，留乡里。

次字仲次，贰归，少归仁，并迁代京，后分属诸州，为城
民。归仁有二子。

长买奴次显宗。太和十四年，尚书李冲奏：“昺河右硕儒，今子
孙沈屈，未有禄润，贤者子孙，宜蒙显异。”于是除其一
子为郢州云阳令。正光三年，太保崔光奏曰：“臣闻太
上立德，其次立功。立言。死而不朽，前哲所尚。思人爱
树，自古称美。故乐平王从事中郎炖煌刘昺，著业《凉
城》，遗文兹在，篇籍之美，颇足可观。如或愆衅，当蒙数
世之宥。况乃维祖逮孙，相去未远，而令久沦皂隶，不
获收异，儒学之士所为窃叹。臣忝职史，敢冒以闻奏。
乞敕尚书推检所属，甄免碎役，用广圣朝旌善继绝，
敦化厉俗，于是乎在。”四年六月，诏曰：“昺德冠前世，蔚
为儒宗，太保启陈，深合劝善。其孙等三家，特可听免
河西，人以为荣。”